החלטת מזכירות התנועה הקיבוצית, בישיבתה ביום א' 4.2.2018

התנועה הקיבוצית אינה יכולה לעמוד מנגד נוכח הליך הגירוש הצפוי של מבקשי המקלט, הנחזה להיות מנוגד לערכי היהדות ,ההומניזם והתנועה הקיבוצית.

מזכירות התנועה תלמד ותבחן את החקיקה האחרונה והחלטות הממשלה בעניין הפליטים, ותהיה שותפה עם קיבוציה, עם הגורמים הקשורים לתנועה ועם גורמים אחרים בציבור הישראלי לפעול לכך כי מבקשי המקלט כולם יזכו ליחס הוגן ושקוף ויקבלו את מירב הסיוע שהמדינה, הציבור הישראלי, התנועה וקיבוציה יכולים להעניק.

המזכירות קוראת לכל העוסקים בנושא לפעול בנחישות למען טיפול הוגן במבקשי המקלט, ברוח אמנת האו"ם בדבר מעמדם של פליטים ובמסגרת מגבלות החוק והדין.

המזכירות תקבע את המסגרת האופרטיבית לקידום פעולתה ופעולת קיבוציה והגורמים הקשורים לתנועה, בכפוף לאמור לעיל.

כמו כן, קוראת המזכירות לממשלה:

1. לבחון את כלל בקשות המקלט בצורה מסודרת עפ"י סטנדרטים בינלאומיים, על מנת לקבוע מי זכאי/ת למעמד "פליט";
2. להעביר תקציבים לשיקום השכונות בדרום תל אביב שנפגעו כתוצאה של ריכוז מבקשי המקלט בתחומן;
3. לקבוע מדיניות הגירה ופליטות, הכוללת חלוקה גיאוגרפית הוגנת של מבקשי המקלט, למימוש ריבונות מדינת ישראל.
4. לגבש תוכנית מסודרת להתמודדות עם מי שהוכר/ה כ"פליט/ה" - בדגש על פיזור גיאוגרפי וצרכי המשק הישראלי.

ה. במסגרת גיבוש פתרונות אלו, נטה כתף ונפעל להשתתפות התנועה, ארגוניה וקיבוציה בסיוע

 לגיבוש ויישום הפתרונות הללו, וכפי שיידרש.